Papersnake/gushiwen huggingface dataset:
涿州
王珪（宋代）

涿州亭下柳依依，谁折长条送客归。
晓月未消燕戍酒，春云初拂汉台衣。
玉堂社燕宜先入，沙碛晴鸿已半飞。
回首青山欲千里，行人犹自马騑騑。
上延帅沈内翰
李复（宋代）

昔年图史守岩幽，每仰高文动斗牛。
千里来登徐孺榻。一时如上李膺舟。
激昂囊颍思先出，慰藉泥涂欲晚收。
曾笑王筠无事业，但题草木作风流。
游宜园题壁
舒梦兰（清代）

山禽唤我来，落日催我去。潺潺石上泉，似共幽人语。
明应仲同游湘西诸寺有作次其韵
廖刚（宋代）

几年京洛厌尘沙，青嶂长怀沈子胯。一苇渡江游客意，半岩营室梵王家。

高轩满目罗诗匠，宝塔盈函贮佛牙。不觉下山红日晚，可堪重到杳无涯。
游观音岩燕子矶因感梁王达磨故事
王叔承（明代）

观音高阁迥岩扉，客酒凭陵燕子矶。
山带石城孤寺立，潮平江国乱帆飞。
故宫木叶空金碗，荒渡芦花失宝衣。
我亦乘风欲西逝，少林秋老白云归。
朝中措（闻莺）
李石（宋代）

飘飘仙袂缕黄金。相对弄清音。几度教人误听，当窗绿暗红深。

一声梦破，槐阴转午，别院深沈。试问绿杨南陌，何如紫椹西林。
感事十诗上李侍郎
陈造（宋代）

邻女德称色，婉变白玉温。
无资嫁未售，行媒不顾门。
佩是新纫嫁，庭有手值萱。
君子正求匹，不聘甘难婚。
芳岁逝不留，苦节中弥敦。
涧潦有遗采，此意与谁论。
始家湖上寄城中诸友
王懋明（明代）

负郭无绪业，因家濠湖濆。
扁舟归草堂，东溪生夏云。
居然满幽归，得与木石群。
兹地风俗厚，所事不尚文。
童年已樵采，壮者俱耕耘。
予怀太古风，出门日。
税地给家食，借书广前闻。
野趣足心目，水流涤炎氛。
群山映五柳，空翠常氤氲。
隐居以求志，殷勤谢诸君。
暮村
赵鼎（宋代）

孤村烟树暝黄昏，一簇人家半掩门。看尽栖鸦啼噪后，牧童归去雨声繁。
寄题开福院白莲堂 其一
米芾（宋代）

二林消息已千年，戏向池中种白莲。昨夜秋香逐霜雪，又看莲子藕如船。
禽言六首 其一
樊阜（明代）

姑恶姑恶姑不恶，田荒姑嗔煮粥薄。我怨田荒不怨姑，今年劝夫力东作。

姑恶姑恶姑不恶。
过丹阳湖二首 其一
汪廷桂（清代）

奇峰错落起波间，水上看云只当山。亲到米家图画里，身随鸥鹭总清閒。
山夜
张耒（宋代）

更漏孤城迥，帘帷静夜长。
天高风送雁，月冷树浮霜。
晚菊差池绿，高桐次第黄。
晓来南国梦，不觉寄他乡。
减字木兰花（春词）
韦骧（宋代）

帝城春媚。绿柳参天花照地。共荣升平。处处楼台歌板声。

香轮荣镫。驰骤芳郊争选胜。妙舞轻讴。扰乱春风卒未休。
梅花集句 其二一○
李龏（金朝）

蠹根停雪水，花落钓人头。万里猿频断，春风亦似秋。
古琴
黎新之（明代）

梧桐委匣何零落，冷韵依稀留太朴。寥寥元指閟虚鸣，脱却声闻见本情。

山水清音元自寂，不于其动于其息。鸟啼花落写幽真，凄清淡漠能移人。

纷纷里耳行须侧，听处求声声不得。
送王专推官赴任河中
魏野（宋代）

声华籍籍祖风存，况佐风流谢使君。
健笔想无诗债负，漏巵应少酒知闻。
趣装剑懒从人借，谒庙香非为已焚。
好对前山思节俭，夷齐饿死舜耕耘。
题鹤林丈室用俞紫薇韵
施枢（宋代）

物我相忘付八还，偶来琼舘扣霞关。
玉峰自有三生约，尘世真同一梦间。
华表风清丹顶去，缑山月冷碧笙闲。
当知象外机无息，肯羡黄金系九环。
十一绝句
王鏊（明代）

少年天子重边功，乌帽戎衣手角弓。
行遍渔阳并上谷，并无虏骑到云中。
嘲鹊
张扩（宋代）

抵玉谁家解汝嗔，定应饶舌诳痴人。平生作室自拘忌，晚岁填痴良苦辛。

风急未妨翎翮健，日长无奈语音频。君看屋上乌元好，何用开门延窦申。
镇远楼四首 其三
袁州佐（清代）

万叠祁连列槛平，遥飞寒爽照人清。西邀王母云车近，东望长安雨树明。

天马自来春蓿长，泽鸿方集午烟横。共疑身在尘寰表，应有高衢接玉京。
九日重过八宝山感旧
额勒洪（清代）

昔年红叶里，扶病放歌回。今日黄花下，支筇载酒来。

诗仍留败壁，人已去丹台。惆怅疏林晚，秋空一雁哀。
山寺
杜甫（唐代）

野寺根石壁，诸龛遍崔嵬。前佛不复辨，百身一莓苔。

虽有古殿存，世尊亦尘埃。如闻龙象泣，足令信者哀。

使君骑紫马，捧拥从西来。树羽静千里，临江久裴回。

山僧衣蓝缕，告诉栋梁摧。公为顾宾徒，咄嗟檀施开。

吾知多罗树，却倚莲华台。诸天必欢喜，鬼物无嫌猜。

以兹抚士卒，孰曰非周才。穷子失净处，高人忧祸胎。

岁晏风破肉，荒林寒可回。思量入道苦，自哂同婴孩。
题李愬画像
惠洪（宋代）

淮阴北面师广武，其气岂只吞项羽。
君得李佑不肯诛。便知元济在掌股。
羊公德行化悍夫，卧鼓不战良骄吴。
公方沉鸷诸将底，又笑元济无头颅。
雪中行师等儿戏，夜取蔡州藏袖底。
远人信宿犹未知，大类西平击朱泚。
锦袍玉带仍父风，拄颐长剑大梁公。
君看鞬橐见丞相，此意与天相始终。
咏史
戴缙（明代）

直道扶明主，危言忤重权。长沙牢落后，谁为贾生传。
春日山村晚步
李应祯（明代）

寂寂柴门草色新，深深云树鸟啼春。
夕阳西下东流急，不见沙头唤渡人。
和晁金部感秋
刘攽（宋代）

秋来无闷亦无悲，世味年华老遍知。黄叶暮蝉携杖处，断霞鸣雁倚楼时。

淮阳汲守容多病，水部何郎最解诗。咫尺音书那度岁，春风已复柳垂丝。
将北征书示同志
李之世（明代）

夙昔综文苑，委志赴明时。姓名误通籍，六载乃于兹。

栖迟两遭误，抱璞翻自疑。投策返故林，开径剪茆茨。

容膝谅可安，宁复较崇庳。北窗纳远岫，南荣列秀蕤。

幽谷变时禽，芳塘漾碧漪。对此欣有悟，偃息忘其疲。

倦鸟思安巢，岂不恋旧枝。云胡牵远役，行与家山辞。

云萝恰相恋，猿鹤有馀悲。登堂慰慈母，且复念群儿。

中馈久无人，寒燠谁当知。童仆三五辈，各各顾其私。

居者自为欢，行者惨不怡。残书粗检点，琴剑莽无姿。

敝絮足禦寒，裋褐固其宜。曰余婴世网，业已谢耘耔。

干世非长略，征途杳何之。自咤还自哂，书为同调贻。
酬郑户曹骊山感怀
韦应物（唐代）

苍山何郁盘，飞阁凌上清。先帝昔好道，下元朝百灵。

白云已萧条，麋鹿但纵横。泉水今尚暖，旧林亦青青。

我念绮襦岁，扈从当太平。小臣职前驱，驰道出灞亭。

翻翻日月旗，殷殷鼙鼓声。万马自腾骧，八骏按辔行。

日出烟峤绿，氛氲丽层甍。登临起遐想，沐浴欢圣情。

朝燕咏无事，时丰贺国祯。日和弦管音，下使万室听。

海内凑朝贡，贤愚共欢荣。合沓车马喧，西闻长安城。

事往世如寄，感深迹所经。申章报兰藻，一望双涕零。
送徐陵如朱尔凝北上 其八
李流芳（明代）

每将龌龊陋前人，得意休誇浩荡春。期子功名上钟鼎，看余丘壑亦天真。
和陈义卿秋香
吴芾（宋代）

小园无处着清香，谁剖头栗玉黄。
可恨楚人元未识，只知兰芷是孤芳。
昼寝
陆游（宋代）

倦腕擎书忽堕前，心清无梦腹便便。
丹成未要排云去，且住人间作睡仙。
绍兴辛末至丙子六年间予年方壮每遇重九
陆游（宋代）

故里登高接隽游，即今不计几番秋。
一樽尚与菊花醉，胄事不禁江水流。
薄命虽多死闾巷，逢时亦有至公侯。
若论耄岁朱颜在，穷达皆当输一筹。
子庆诗
孟郊（唐代）

王家事已奇，孟氏庆无涯。献子还生子，羲之又有之。

凤兮且莫还，鲤也会闻诗。小小豫章甲，纤纤玉树姿。

人来唯仰乳，母抱未知慈。我欲拣其养，放麛者是谁。
蓝涧杂诗五首 其五
蓝仁（明代）

避人常独卧，借地遂幽居。多病勤栽药，无言懒著书。

山光兼落日，竹色共寒蔬。故旧如相遇，休嗔礼法疏。
护国院十咏 其九 锁翠屏
韦骧（宋代）

屏名锁翠势弯环，境胜全疑出世间。枕石眠云乃其地，谁能先向此中閒。
薄暮
蒋冕（明代）

薄暮长安道，风尘满素衣。寻朋因久出，坐诟偶迟归。

红日衔山落，乌鸦绕树飞。举头云汉阔，星月已扬辉。
登苏门山啸台
李森先（清代）

啸法如可学，嵇生病未能。从来君子狱，谁不愧孙登。
小重山 题秋海棠遗画
叶俊杰（清代）

说是秋闺香泪红。渍灵根幻化、夺天工。盈盈娇挹露华浓。

凭纤手，写入画屏中。

展读泪沾胸。怅诗仙画史、杳难逢。花如解语恨应同。

花留色，人反色成空。
读严光传二首
刘克庄（宋代）

羊裘素不习朝仪，公遣西曹屈致之。
道是君痴君不服，巢由安肯见皋夔。
送钱子予新除博士致政还越中
蒲庵禅师（明代）

修髯如雪面如丹，芰制新成野服宽。
潮近季真期卜宅，寺依灵彻话休官。
霜红柿叶尊前写，月白荷花镜里看。
有约沃洲骑鹤去，卧云不畏碧山寒。
独树浦雨夜寄李六郎中
白居易（唐代）

忽忆两家同里巷，何曾一处不追随。闲游预算分朝日，

静语多同待漏时。花下放狂冲黑饮，灯前起坐彻明棋。

可知风雨孤舟夜，芦苇丛中作此诗。
和君实端明副酒之什
邵雍（宋代）

洛阳花木满城开，更送东都双榼来。
遂使闲人转狂乱，奈何红日又西颓。
袁真人祠
刘敞（宋代）

绛节朝何所，白蜺空此堂。神仙讵学得，客到彊焚香。
悼吴校勘
刘克庄（宋代）

去国亲朋风雨散，惟君从步至徐州。
时清相有客云意，力薄吾无荐祢恩。
远遁犹疑在空谷，大招安肯入修门。
忽闻社友传新讣，枯目滂然有泪痕。
晚春
卫宗武（宋代）

飞花迷柳岸，小叶贴荷塘。
冉冉年增老，匆匆春去忙。
候禽喧巧年，进驻卉逗余香。
尽日敲吟字，诗悭类括囊。
偈颂一百二十三首
释崇岳（宋代）

从门入者，不是家珍。
拶倒灯笼柱嗔。
题榔树
杨万里（宋代）

化工到得巧穷时，东补西移也大奇。
君看桄榔一窠子，竹身杏叶海棕枝。
立秋后十日风雨凄冷独居有感
陆游（宋代）

急雨鸣瓦沟，尖风入窗罅。
纱笼耿青灯，寂寂新秋夜。
谁言簿领中，乃复有此暇。
稍翻书册读，已念灰火跨。
那知是羁客，恍若在家舍。
睡晚且熟眠，洗沐官有假。
登岱至一天门作
鲁一同（清代）

朝曦苏万峰，绛气横百里。海色动衣裾，松风半天水。

天路初坦动，地脉闇隆起。安识置身高，俯首城郭是。

微茫汶阳田，历落明堂址。麻鞋登封路，万古吾身始。

徘徊出阊阖，龙虎宛动俟。云知开辟年，树识汉唐祀。

百岁纷旦暮，九霄方尺咫。发轫历华嵩，浩荡何穷已。
闰月见九华菊
翁逢龙（宋代）

众草已枯霜，墙阴独自芳。
旋开三四蕊，知为两重阳。
酒恰今朝熟，花多一月香。
又经风雨后，得尔慰凄凉。
春游
王镃（宋代）

薄暖轻寒未肯分，游衫换作粉红新。
绿香酒影摇宫扇，红皱裙文上舞裀。
杨柳锦鞍春富贵，海棠银烛夜精神。
风流难学唐崔护，花下题诗忆故人。
三和
项安世（宋代）

万古垂名岂敢，三年费俸长闲。
有酒似陶元亮，无愁学庾子山。
小池
冯坦（宋代）

岩上层层叠翠苔，小池巧凿近岩隈。
就岩引得清泉满，便有前山月入来。
广东漕李实夫四首 其三
戴复古（宋代）

千里长城手，如何在广州。共谈天下事，莫上斗南楼。

瘦露封侯骨，忠怀报国秋。丁宁北来雁，边信怕沉浮。
暑夜
全室宗泐（明代）

此夜炎蒸不可当，开门高树月苍苍。
天河只在南楼上，不借人间一滴凉。
句
上官彝（宋代）

虎头峭立何巉巉，下有百本松与杉。
句
吴光（宋代）

弹压京畿贤大尹，藩宣上国古贤侯。
送别彦威侄西归侍母
程公许（宋代）

先集载行橐，叩阍书万言。
风云乘快便，雨露沐殊恩。
客里仍分袂，天涯想倚门。
去留交喜戚，情不尽离尊。
献淮宁军节度使李相公
刘长卿（唐代）

建牙吹角不闻喧，三十登坛众所尊。
家散万金酬士死，身留一剑答君恩。
渔阳老将多回席，鲁国诸生半在门。
白马翩翩春草细，郊原西去猎平原。
南宁遇冬至雨中有感呈同事二王公
刘大夏（明代）

风雨凄凄客思凉，况逢冬至在殊方。愁看瘴岭遮天短，独拥寒衾觉夜长。

地杂夷情休问俗，庭无官事懒升堂。醇醪幸接周公瑾，百感伤怀总欲忘。
大学·诚意
戴圣（两汉）

所谓诚其意者，毋自欺也。如恶恶臭，如好好色，此之谓自谦。故君子必慎其独也。

小人闲居为不善，无所不至，见君子而后厌然，掩其不善，而著其善。人之视己，如见其肺肝然，则何益矣。此谓诚于中，形于外，故君子必慎其独也。

曾子曰：“十目所视，十手所指，其严乎！”富润屋，德润身，心广体胖，故君子必诚其意。
寿学师张凤池先生 其二
王汝仪（清代）

虎口馀生得未曾，先生从此困而升。儒官纵过英年选，科第何妨晚节登。

师道风行常霭霭，人文日上并蒸蒸。归功是藿原非藿，保佑天申信有徵。
草庵饼会八仙歌
林熙春（明代）

杜老当时歌八仙，风流千载至今传。幸以泉石浑无事，炎暑又今废书眠。

会从真率仍蒸饼，无用黎园无击鲜。此日偶符八仙数，携手珠林列四筵。

筵中曾晰偕童冠，兴在春风沂水滨。元素曾入天台路，赤龙齐驾五云天。

大黄持筹四百万，一剑滇黔净岚烟。小黄伯乐收奇骏，斩蛟溟渤拥楼船。

更有吴公飞玉舄，酆山神鬼远市廛。翁家二妙联青琐，追趋常在圣人前。

愧予不才甘仗斥，敢谓承明辄避贤。白发千茎今已雪，丹心一寸几时然。

相将乐圣看时辈，何用浮名惹别牵。种秫有田筋力倦，买山亦费贷山钱。

竹下风来堪眺赏，僧门听法可逃禅。主人汪汪尊北海，知己一杯当十千。

侧闻辽左传烽急，杞忧又自急幽燕。天地风尘公等在，努力担负莫辞肩。

老臣即拚今日兴，犹㜞工部笔如椽。祗学□生成饼韵，酩酊篮舆月正圆。
南安宝戒院作
张九成（宋代）

苦无人事扰闲居，赢得终年学著书。
今日欣然出门去，秋风吹意满芙蕖。
踏莎行·甲午重九牛山作
刘克庄（宋代）

日月跳丸，光阴脱兔。登临不用深怀古。向来吹帽插花人，尽随深照西风去。
老矣征衫，飘然客路。炊烟三两人家住。欲携斗酒答秋光，山深无觅黄花处。
闰三月三日北山看花不与盟
张雨（元代）

应笑黄花厄闰时，后三仍复负芳期。老无刘几簪花分，閒有陶潜止酒诗。

谷雨林中先紫笋，郁罡山口足黄鹂。韩湘自倩奴星去，袖得瑶台第一枝。
又次韵二首
廖行之（宋代）

年来那复不时须，斗酒珍藏敢罪孥。
安我馈浆穷逆旅，有谁携榼访幽居。
粗粱何择皆庚癸，题品宁当辨酪酥。
自笑悲辛慙杜老，却愁人不食吾余。
白石岩
白玉蟾（宋代）

平野巉然石一拳，千崖万岫翠相连。
鸟飞不到疑无路，云与齐高直接天。
下面仰看岸是屋，上头仍有玉为泉。
李仙丹熟山魈遁，尚有宸章寄紫烟。
失调名
黄庭坚（宋代）

屋角数声鸦噪柳。
自湖上归游朱园和李相之韵二首
吴芾（宋代）

万顷湖光一镜开，几人湖上散轮蹄。
水明尽倒千岩影，沙软新成百里堤。
草际已横烟雨艇，眼前无复稻粱畦。
马侯遗迹依然在，顾我无功敢与齐。
鹧鸪天
晏几道（宋代）

楚女腰肢越女腮。粉圆双蕊髻中开。朱弦曲怨愁春尽，渌酒杯寒记夜来。

新掷果，旧分钗。冶游音信隔章台。花间锦字空频寄，月底金鞍竟未回。
送丰城王少府
杨炯（唐代）

愁结乱如麻，长天照落霞。离亭隐乔树，沟水浸平沙。

左尉才何屈，东关望渐赊。行看转牛斗，持此报张华。
与内侄汪景渊西窗小酌
陈著（宋代）

窗下绸缪处，尊中感怆初。
难危亲话重，修阻见时疏。
老别堪三载，交谈胜百书。
溪山已非昔，后更何如。
清旷亭酌酒同许隐君赠别臧子明进士春试
顾璘（明代）

卧病空山孤草亭，玉人高驾扣岩扃。开樽胜地临千嶂，挥麈清风倒六经。

三月杏园看走马，几年书阁照囊萤。丈夫事业须强健，羡尔登朝两鬓青。
采石观
郭祥正（宋代）

江水流环合，山形到此孤。突然楼阁耸，疑有鬼神扶。

门外桥踪在，沙边王气无。我来何所得，石上采菖蒲。
和御制赏花钓鱼
陈襄（宋代）

仙跸传呼禁苑开，两班迎拜玉舆来。
花园帝座重张幄，鳞上天钩曲赐林。
鸟散香丛声睍睆，人观灵沼水徘徊。
君恩更锡回鸾藻，还许儒生给笔陪。
见大庙峡梅花有怀落霞诸子二首 其一
何吾驺（明代）

峡隐梅花逼酒杯，一枝犹似落霞开。故园万树春应早，陇上何人许寄来。
梦江南·昏鸦尽
纳兰性德（清代）

昏鸦尽，小立恨因谁？急雪乍翻香阁絮，轻风吹到胆瓶梅，心字已成灰。
太皇太后挽词
张耒（宋代）

共政艰难际，临朝保佑初。
经纶付耆老，利泽到樵渔。
礼盛谦常抑，功成委不居。
圣君深致孝，尽守典刑余。
立春后五日同元白次甫思伯汝和过子与得车字
黎民表（明代）

星回燕阙此停车，尊酒相携散直庐。银烛淹留迷夜雪，玉盘真直剪春蔬。

烟花万国元正会，云物重台太史书。寂寞相如犹卧病，抽毫谁奉紫宸居。
送魏环极先生予告还蔚州 其二
查慎行（清代）

岳岳寒松表御书，新堂归到好悬车。身名似此真无愧，进退何悬绰有余。

报国文章传后起，立朝风骨想当初。不因祖帐东门道，太息方烦比二疏。
新昌道上
林景熙（宋代）

江湖犹是客，岁月已成翁。
仙路重云外，人家落木中。
山痕经烧黑，土脉入泉红。
又得春风信，孤花照驿东。
望江南
净圆（宋代）

娑婆苦，情念骤如风。六贼村中无暂息，四蛇箧内更相攻。谁是主人公。

无慧力，爱纲转关笼。一向四楞低搭地，不思两脚欲梢空。前路更匆匆。
答何尉二首
钱时（宋代）

已分吾生老一邱，足山聊复伴英游。
中藏武库无人议，不但云间百尺楼。
书斋前柏八侏森植翠茂
宋祁（宋代）

总总长柯上，离离翠实疏。
休夸冒霜雪，仅得守门闾。
铁棋亭
杜显鋆（明代）

豆积古仙洞，仄径何崔嵬。上有铁棋局，斑剥弃莓苔。

搆亭相拂拭，贤侯意悠哉。春风复秋月，我常此徘徊。

烹茶爇山叶，寻句索松煤。当轩碧空净，眼界豁然开。

城市依山麓，河流环涧隈。石枰作筵席，放豪时举杯。

坐听铁马响，心清涤尘埃。髣髴八仙至，飘飘会蓬莱。

不觉瞑然醉，归已玉山隤。
寒碧轩为玉岩琏上人赋
陶宗仪（明代）

花惟薝卜树旃檀，地位清高眼界宽。云彩半分冰鉴碧，天光倒界露壶寒。

静凭曲槛湔凡趣，宴坐曾轩习止观。本性空明犹湛水，未教风外起波澜。
箕山
欧阳修（宋代）

朝下黄芦坂，夕望箕山云。
缅怀巢上客，想彼岩中人。
弱岁慕高节，壮年婴世纷。
漱流羡颍水，振衣嗟洛尘。
空祠乱惊鸟，山木含余曛。
聊兹谢芝桂，归月及新春。
次彦集经营别墅之作
朱熹（宋代）

回北成南指顾间，要令华敞对巑岏。家山信有千岩拥，云月何妨两处观。

杰阁已资邻筑胜，新基还见缭墙宽。老仙鹤骨殊萧爽，归兴从今岂易阑。
登證明观
释子明（宋代）

欲凭双虎说家风，透顶清泉到处通。已觉心源无望碍，何须更上證明峰。
送人归江西
曹义（明代）

浪迹天涯久，春风意故乡。江云随去棹，夜月照行装。

绿柳迁黄鸟，青山带夕阳。都门南□路，别后漫相望。
鸣雁松林接待
释了惠（宋代）

望见松林笑满腮，香厨岂为者僧开。
三千里外有知已，鸣雁带书招不来。
奉和李右相中书壁画山水
孙逖（唐代）

庙堂多暇日，山水契中情。
欲写高深趣，还因藻绘成。
九江临户牖，三峡绕檐楹。
花柳穷年发，烟云逐意生。
能令万里近，不觉四时行。
气染荀香馥，光含乐镜清。
咏歌齐出处，图画表冲盈。
自保千年遇，何论八载荣。
早春雨中写怀三首 其三
谢晋（明代）

春阴漠漠锁亭台，莺未曾啼燕未来。人事不知花厌雨，漫盛檐溜养瓶梅。
偈倾一百六十九首
释智朋（宋代）

冻云垂野，掠地冲风。
乾坤把定，凡圣潜踪。
堪笑神光曾断臂，至今埋在雪堆中。
与柳恽相赠答诗六首 其五
吴均（南北朝）

閒房肃已静，落月有馀辉。寒虫隐壁思，秋蛾绕烛飞。

绝云断更隐，离禽去复归。佳人今何在，迢递江之沂。

一为别鹤弄，千里泪沾衣。
诗一首
张浚（宋代）

群凶用事人心去，大义重新天意回。
解使中原无左衽，斯文千古未尘埃。
踏歌
河中鬼（唐代）

河水流溷溷，山头种荞麦。两个胡孙门底来，

东家阿嫂决一百。
钓叟
杜荀鹤（唐代）

田不曾耕地不锄，谁人闲散得如渠。

渠将底物为香饵，一度抬竿一个鱼。
山居十二首
淳藏王（宋代）

随身只有过头杖，饱覆唯凭折脚铛。
几度遣间何处好，水声山色裹游行。
张冠卿以前诗怀哉各努力人物古来少句为十诗
陈傅良（宋代）

澶渊竟要盟，老莱气安吐。
韩范犹自怜，不遂臣西虏。
人材系其逢，事业随所附。
千载有南董，何啻今视古。
端平二年端午帖子词·贵妃阁
洪咨夔（宋代）

裁成宝月翻宫扇，织就禅云制御衣。
朝贺归来无点暑，坐看燕子引雏飞。
初到高邮
晁说之（宋代）

避难苍黄处处过，扁舟不复怯风波。
禹功淮海施偏少，汉业东南得最多。
几日兵强令虏退，今年米贱奈予何。
孙公乡里仍堪住，愁访山斋空薜萝。
咏俞仲义屏上王内史
关注（宋代）

手追心慕漫悠悠，写向丹青入卧游。
绝胜山阴问陈迹，茂林修竹想风流。
记医语
刘克庄（宋代）

身如桐半死，天尚罚枯株。
昔作红颜子，今为碧眼胡。
迷蒙银海眩，欹侧玉山扶。
惜尚名书画，缄縢可谓愚。
后浴马歌
杨凤苞（清代）

昨日浴马三堤间，今朝浴马九曲湾。十什五伍濯云锦，砂岸顾影高如山。

银鬃雪浪皎秋练，鱼海龙堆眼中见。翻腾倒卷条支波，不让昆明习水战。

临安旧是宋行都，炎兴马政非良图。邕管岷黎岁开市，百纲驿送传军符。

白石茅滩屡大阅，超骧万匹森成列。兰筋碨磊宝铰缠，骏尾萧梢五花缬。

是时淮北数出师，内厩火印专监司。蕲王已去鄂王戮，纵饶铁骑空争驰。

江南设险在天堑，千里轴轳上流占。金缯休掷川广秦，逸足何曾得腾闪。

六更寒尽王气终，夕照冷落塍西东。神驹贡到茀郎国，游牝饱秣重华宫。

我朝考牧鉴前代，骐驎院满蠮螉塞。对此想像玉河头，堵墙观者雀翎队。
和王都尉
韩维（宋代）

乘槎天上客，脱帽酒中仙。
谈笑非俗韵，欢欣忘我年。
浩歌轻白雪，密意得青莲。
诗就西楼月，留为好事传。
秋夜同润堂知白露坐平台有怀筠塘先生邵陵
李宗瀛（清代）

平台高敞压回流，蕲簟胡床坐上头。凉笛一声天在水，飞鸦数点月横秋。

莫辞玉斝倾三雅，更对金波咏《四愁》。无那闪湘浦隔，茱萸江路渺夷犹。
夜思
张耒（宋代）

万声沉寂漏丁东，金井栏干上暗空。半夜西风人未觉，秋声先报草根虫。
赠菊人
杨羲（魏晋）

旧是幽人宅，重寻钓雪滩。三高不可见，一水至今寒。

大雅君能继，清贫我亦安。鸥盟重整顿，要拣两渔竿。
壬寅牡丹再花期丫山南皋同赏二首 其二
黄衷（明代）

双萼骄清晓，虚庭却耐看。挈瓶聊小润，张幄为轻寒。

纵兴杯先满，迎暄袂欲单。玩芳仍具美，谁谓盍簪难。
牡丹（一作咏牡丹赠从兄正封）
李益（唐代）

紫蕊丛开未到家，却教游客赏繁华。

始知年少求名处，满眼空中别有花。
秋兴
王镃（宋代）

水影沉云冷碧天，自撑小艇摘湖莲。
忽然吟得西风句，正在斜阳落雁边。
忆梅引 庚子设帐溪南，花朝之月，苦雨连宵，寒灯煮梦，离愁暗然，爰填小阕，以寄同人。
叶璧华（清代）

一枕萦乡思。待花蝶翩翩，花间摇曳。怅无端、蘼径云蒙，酿作连宵风雨。

滴碎蕉心，催残莲漏，凄绝小楼谁共倚。倦剔银缸，看凤胫、香穗垂红，伴我薄衣拥翠。

溪南羁客，梅红骚侣，阴岑苔、一样愁滋味。缅故关、玉甃回廊，此夜落红几许。

又枝枝冷咽琼，卖花声里，送到碧天云际。
梅花下饮茶又成二绝
吴芾（宋代）

强拈茶碗对梅花，应是花神笑我多。
更取香醪拼一醉，不禁风味恼人何。
赠妓命洛真
郑仁表（唐代）

巧制新章拍拍新，金罍巡举助精神。

时时欲得横波眄，又怕回筹错指人。
谢曹中甫惠著色山水抺胸
陈克（宋代）

曹郎富天巧，发思绮纨间。规模宝月团，浅淡分眉山。

丹青缀锦树，金碧罗烟鬟。炉峰香自涌，楚云杳难攀。

政宜林下风，妙想非人寰。飘萧河官步，罗抺陵九关。

我家老孟光，刻画非妖娴。绣凤褐颠倒，锦鲸弃榛菅。

忍将漫汗泽，败此脩连娟。缄藏寄书篆，晓梦生斓斑。
安州张大卿挽词三首 其一
范纯仁（宋代）

廉良汉循吏，清简晋名臣。五福归休日，三朝尽瘁身。

潜心穷圣典，遗德化乡人。燕翼看贤嗣，才名服搢绅。
齐天乐（客长安赋）
王易简（唐代）

宫烟晓散春如雾。参差护晴窗户。柳色初分，汤香未冷，正是清明百五。临流笑语。映十二阑干，翠嚬红妒。短帽轻鞍，倦游曾偏断桥路。

东风为谁媚妩。岁华顿感慨，双鬓何许。前度刘郎，三生杜牧，赢得征衫尘土。心期暗数。总寂寞当年，酒筹花谱。付与春愁，小楼今夜雨。
句
谌祜（宋代）

飞雨隔愁横笛后，残镫照梦落花前。
内阁阶砌牡丹为宣庙赐植三首 其二
何吾驺（明代）

朝罢繁香玉一丛，鸣珂径转碧朣胧。天家不羡秾华气，璧府全消贵近风。

寡和九重金阙迥，同枝百尺玉桥东。碧纱何处名花友，得似丹心向日红。
咏匏冠
黎民表（明代）

苦蒂才堪摘，良工巧斲成。不知蝉翼贵，宁让竹皮轻。

束发禁霜冷，穿花滴露清。终焉惭戴鹖，还有著书名。
送伦天瑞暂归石■ 其二
何吾驺（明代）

一片山园色，君归可奈何。望随烟影杳，云入梦中多。

独坐香风入，孤窗皎月过。广寒秋正好，期尔发狂歌。
大观三年释奠六首
佚名（隋代）

于论鼓钟，于兹西雍。
粢盛肥硕，有时其容。
其容洋洋，咸瞻像设。
币以达诚，歆我明洁。
金谷园
张继（唐代）

彩楼歌馆正融融，一骑星飞锦帐空。

老尽名花春不管，年年啼鸟怨东风。
蚕麦
苏辙（宋代）

春寒风雨淫，蚕麦止半熟。
耕桑未尝亲，有获敢求足。
邻田老翁妪，囊空庾无粟。
机张久乏纬，食晏惟薄粥，
熟耕种未下，屡檮云不旋。
私忧止寒饿，王事念鞭扑。
为农良未易，为吏畏简牍。
闭门差似可，忍饥有余福。
休倚楼
潘玙（宋代）

碧天如水片云收，雁雁西风字字秋。
江上有楼休独倚，夕阳衰草几多愁。
偈
李衡（宋代）

竿木随身得自由，应缘已毕复何求。
悠然来往等孤雁，影落寒潭迹不留。
至日离许州
张耒（宋代）

先王重至日，静息资微阳。
闭关绝商旅，后为不省方。
我独何为者，古寺严晨装。
酌酒饮僮仆，披裘冒朝霜。
眷彼道路人，熙然乐而康。
尊酒迭为寿，华衣冒鲜妆。
怀古固非士，远客亦可伤。
悠哉任行止，且复倾吾觞。
善哉行·其二
曹操（两汉）

自惜身薄祜，夙贱罹孤苦。
既无三徙教，不闻过庭语。

其穷如抽三，自以思所怙。
虽怀一介志，是时其能与！

守穷者贫贱，惋叹泪如雨。
泣涕于悲夫，乞活安能睹？

我愿于天穷，琅邪倾侧左。
虽欲竭忠诚，欣公归其楚。

快人由为叹，抱情不得叙。
显行天教人，谁知莫不绪。

我愿何时随？此叹亦难处。
今我将何照于光曜？释衔不如雨。
题江心寺
许及之（宋代）

屹立中川屿，江行结斗城。千滩界岩下，两塔涌波擎。

布地有沙涨，中天惟月明。清宵挠禅定，端是棹歌声。
记得
方婉仪（清代）

记得当时拢髻年，春宵坐月百花前。谢家小妹王家姊，手弄窥窗白玉钱。
斜川道上望庐山三绝
释正觉（宋代）

青山放足溪转腰，蓑翁理网儿摇舠。
先生畴日骑鱼去，岸上人家谁姓陶。
次韵叔父咏竹二首 其二
苏过（宋代）

此君非草木，劲节凛佳宾。相对山阴禊，曾陪南阮贫。

琳琅风叶响，水墨月窗匀。何必篮舆出，敲门问主人。
挽司空申国吕公六首 其五
毕仲游（宋代）

位与诸公绝，恩逾上相尊。朝廷惟再拜，论道掩诸昆。

体貌传三世，光华聚一门。苍天苦难料，端坐读招魂。
贤者之孝二百四十首·周绍
林同（宋代）

欲得忠臣者，求之孝子门。
如何傅王子，尚复待人言。
和袭美寄广文先生
陆龟蒙（唐代）

忽辞明主事真君，直取姜巴路入云。龙篆拜时轻诰命，

霓襟披后小玄纁.峰前北帝三元会，石上东卿九锡文。

应笑世间名利火，等闲灵府剩先焚。
归计未成作诗寄怀
吕本中（宋代）

万里田园半有无，十年归梦阻江湖。文章谬忝声名在，气体犹须药饵扶。

客路因风起舟楫，水田无雨卧菰蒲。青帘白酒斜阳外，不与行人满眼酤。
皇雅十首 其一 天监
尹洙（宋代）

天监下民，乱靡有定。甚武且仁，祚厥真圣。仁实怀徕，武以执竞。

匪虔匪刘，拯我大命。

自昔外禅，曰经曰营。令以挟制，政以阴倾。帝初治兵，志勤于征。

奄受神器，匪谋而成。

淮潞弗虔，卒污叛迹。戎辂戒严，皇威有赫。彼寇诖民，吾勇其百。

殄厥渠魁，贷其反侧。

帝朝法宫，左右宗公。忮夫悍士，以雍以容。尔居尔室，尔工尔农。

既息既养，惟天子功。
惜分飞 蠡城别友
万树（清代）

豆酒新槽花露滴。小宴橙香菊色。离思谁知得。鲤鱼桥下风边笛。

柳外疏星珠历历。独倚乌篷画楫。明月能相忆。送人直过西兴驿。
山水决
王维（唐代）

夫画道之中，水墨最为上。肇自然之性，成造化之功。或咫尺之图，写千里之景。东西南北，宛尔目前；春夏秋冬，生于笔下。

初铺水际，忌为浮泛之山；次布路歧，莫作连绵之道。主峰最宜高耸，客山须是奔趋。回抱处僧舍可安，水陆边人家可置。

村庄著数树以成林，枝须抱体；山崖合一水而瀑泻，泉不乱流。渡口只宜寂寂，人行须是疏疏。泛舟楫之桥梁，且宜高耸；著渔人之钓艇，低乃无妨。

悬崖险峻之间，好安怪木；峭壁巉岩之处，莫可通途。远岫与云容交接，遥天共水色交光。山钩锁处，沿流最出其中；路接危时，栈道可安于此。

平地楼台，偏宜高柳人家；名山寺观，雅称奇杉衬楼阁。远景烟笼，深岩云锁。酒旗则当路高悬，客帆宜遇水低挂。远山须要低排，近树惟宜拔迸。

手亲笔砚之馀，有时游戏三昧。岁月遥永，颇探幽微。妙悟者不在多言，善学者还从规矩。

塔顶参天，不须见殿，似有似无，或上或下。芳堆土埠，半露檐廒；草舍芦亭，略呈樯柠。山分八面，石有三方。闲云切忌芝草样，人物不过一寸许，松柏上现二尺长。
谢到水仙二本
韩维（宋代）

黄中秀外干虚通，乃喜佳名近帝聪。
密叶暗传深夜露，残花犹及早春风。
拒霜已失芙蓉艳，出水难留菡萏红。
多谢使君怜寂寞，许教绰约伴仙翁。
寄南徐刘员外二首 其一
齐己（唐代）

竟陵兵革际，归复旧园林。早岁为官苦，常闻说此心。

海边山夜上，城外寺秋寻。应讶嵩峰约，蹉跎直到今。
待月集宗伯凤山邸第
严嵩（明代）

风梧翻夕籁，云叶漏轻光。东林初上月，华馆更留觞。

寅清欣务简，宴语接宵长。方占德星聚，复咏柚华芳。
槟榔木拄杖歌
郑元祐（元代）

海南草树四时绿，至刚独有槟榔木。刻作仙人九节杖，昆吾之刀削玄玉。

吴人沈傅师，腹撑书与诗。跫然念我老，赠此珊瑚枝。

入手岂独扶持力，老蛟虽瘦铁作脊。何况提携指爪间，玄冥侧身避正色。

朝敲邻扉看竹去，邻翁指示三叹息。此枝曾被猩猩攀，酒痕尚留枝节间。

灵药结作鸡心核，蛮唾噀成花乳殷。老夫方将东入海，撑拄残骸谒真宰。

就中可有安期在？杖头挑得枣归来，分饷傅师寿千载。
次韵安中尚书钟阜轩
郭祥正（宋代）

钟山鳞鬣奋晴雷，观里幽轩选胜开。江水北流朝海去，斗杓东转斡春回。

已将白雪传龙笛，何用黄金筑隗台。宝塔中天挂刀尺，层层鸳瓦不浮灰。
扬州法云寺双桧
张祜（唐代）

谢家双植本图荣，树老人因地变更。
朱顶鹤知深盖偃，白眉僧见小枝生。
高临月殿秋云影，静入风檐夜雨声。
纵使百年为上寿，绿阴终借暂时行。
寄答仲玉湘上见怀
欧阳辂（清代）

白璧徒遭按剑看，湘门风景又秋残。世途吾已肱三折，归路君宁首两端。

故渚正漂菰米黑，微霜新点蟹螯丹。滨沅千里烟波阔，早晚相从理钓竿。
画松
景云（唐代）

画松一似真松树，且待寻思记得无。
曾在天台山上见，石桥南畔第三株。
书怀绝句
陆游（宋代）

早佩黄庭两卷经，不应灵府杂膻腥。
凭君为买金鸦觜，归去秋山斸茯苓。
送李虞仲秀才归东都，因寄元李二友
杨巨源（唐代）

高翼闲未倦，孤云旷无期。晴霞海西畔，秋草燕南时。

邺中多上才，耿耿丹霄姿。顾我于逆旅，与君发光仪。

同将儒者方，获忝携人知。幽兰与芳佩，寒玉锵美词。

旧友在伊洛，鸣蝉思山陂。到来再春风，梦尽双琼枝。

素业且无负，青冥殊未迟。南桥天气好，脉脉一相思。
寄题周功父溪园三咏 其三 雪亭
张栻（宋代）

溪园平广处，雅称雪中游。疏密看千变，高低共一丘。

寒知松节劲，静觉竹声幽。还有故人否，当能著小舟。
陪晦庵尊兄山行小憩龙居院
程洵（宋代）

平生发兴在林邱，况复追随长者游。路入乱山青未了，秧分野水绿初稠。

剧谈已有亲朋乐，小憩仍逢寺宇幽。满座春风与和气，对公无地可言愁。
山家暮春
陆游（宋代）

遶屋清阴合，缘堤绿草纤。
起蚕初放食，新麦已磨镰。
苦笋先调酱，青梅小蘸盐。
佳时幸无事，酒尽更须添。
寒食道中
吕大临（宋代）

漠漠云浓阴欲坠，迢迢远路马行迟。春风境界无边畔，花下游人恐未知。
暑雨同诸子限韵，仍禁「江窗」二字 其二
张煌言（明代）

几年辛苦拥油幢，留得閒身鼎漫扛。风雨似为驱热至，衣冠终不受魔降。

沽来浊酒卮如斗，赋就新诗笔若杠。最忆鉴湖晚霁后，采莲人尽唱吴腔。
京城元夕
王同祖（宋代）

鼓吹喧喧月色新，天街灯火夜通晨。玉皇不赐传柑宴，散与千门万户春。
和陶王抚军座送客再送张中。
苏轼（宋代）

胸中有佳处，海瘴不能腓。
三年无所愧，十口今同归。
汝去莫相无，我生本无依。
相从大块中，几合几分违。
莫作往来相，而生爱见悲。
悠悠含山日，炯炯留清辉。
悬知冬夜长，不恨晨光迟。
梦中与汝别，作诗记忘遗。
集古 送行
李俊民（金朝）

天涯方叹异乡身，云别青山马踏尘。

欲问孤鸿向何处，依依还似北归人。
世弼读白乐天放言诗仿其体依前韵作数首见寄因和答之亦仿乐天之体 其一
欧阳澈（宋代）

如簧巧语何须听，似海侯门岂足游。太华崇高无弃土，沧浪合并纳纤流。

未要季子荣亲印，已买陶朱佚老舟。藏器待时须大用，耻争蜗角与蝇头。
秋潦
项安世（宋代）

秋潦乃逢社，天寒更积阴。雨声便睡美，风色唤杯深。

谷穗泥生耳，田家痛切心。饥人来市少，城邑亦萧森。
和人都试之韵
朱熹（宋代）

储胥闻道落初成，共喜儿郎意气生。初恨雨声迷叠鼓，忽惊晴色动高旌。

盘牟入咏诗情壮，破的传觞酒今明。纵使腐儒东向坐，不妨堂上有奇兵。
绍兴淳熙分命馆职定撰十七首
佚名（隋代）

[姑洗为羽]霜露既降，孝思奉先。
陟降上帝，礼隆九筵。
有声黍稷，有肥牲牲。
神来燕娭，想像肃然。
自西樵移居白云山
祁衍曾（明代）

懒性常畏人，颇与山灵遇。丘壑泊朝市，处世各有慕。

敢云托清泊，泉石遂成痼。所贵在适情，川岳无新故。

浩浩海水深，冉冉云霞聚。郁郁松桂幽，依依林鸟度。

赏心能几时，况乃春已暮。九龙井未堙，一歃抒吾素。
代员将军罢战后归旧里赠朔北故人（一作常衮诗）
卢纶（唐代）

结发事疆场，全生俱到乡。连云防铁岭，同日破渔阳。

牧马胡天晚，移军碛路长。枕戈眠古戍，吹角立繁霜。

归老勋仍在，酬恩虏未亡。独行过邑里，多病对农桑。

雄剑依尘橐，阴符寄药囊。空馀麾下将，犹逐羽林郎。
送冯生修隐暨弟宸居元振赴试
孙传庭（明代）

相看意兴总纵横，入夜星文照举觥。累代文章重振响，一时兄弟尽知名。

无衣合为吾侪赋，有酒当同尔辈倾。留酌莫辞持共醉，阶前明月正多情。
罨画溪行四首 其一
孙觌（宋代）

老牯浮鼻水中归，綵雉应媒桑下飞。萝茑冥冥山四起，数家鸡犬烟树里。

一支新绿涨晴沟，杨柳中间击小舟。罨画溪头乌鸟乐，呼雨唤风不能休。
十二月三日夜桥上看月
陆游（宋代）

常时新月有无间，今夕清晖抵半环。
柳外桥高最堪望，凭阑目送下西山。
寺中偶题
徐夤（唐代）

听话金仙眉相毫，每来皆得解尘劳。鹤栖云路看方贵，

僧倚松门见始高。名利罢烧心内火，雪霜偏垢鬓边毛。

银蟾未出金乌在，更上层楼眺海涛。
戏赠曹鸾举
曹伯启（元代）

古人重名节，世好奚足云。倾盖一相得，固无莸与薰。

吾子号奇特，积庆久已闻。浃旬侍清宴，丰姿霭卿云。

簿书不濡宿，凡羽徒缤纷。席第承几案，读书类能文。

蹇余一月幸，荐剡烦运斤。同姓道不殊，中心日欣欣。

空期九仞山，一篑庸加勋。诚虑太阿病，倒持贻诮君。

可怜为亲者，茹糗穷朝曛。雨骤风亦驰，灵台若惔焚。

诗书养平昔，饕餮非同群。容我多士间，献诚只心芹。

孔兄正羞涩，趑趄色氤氲。曹丘笔有口，顾足腾清芬。

胡尔回文后，莠辞致难耘。或无复或有，钧例孰能分。

主将肃戎幕，校徒调三军。兹情试常纪，长者心无熏。
送简贺州五首
舒邦佐（宋代）

朔风撼木落，莫惊客店霜。
桂林雪片深，成都碧鸡坊。
西南幕中去，尚趣万里装。
今乘刺史车，何嫌驿路长。
梅 其二
谢逸（宋代）

琼酥滴滴缀斜枝，想见香心未吐时。但有仙人殷七七，从教横笛月中吹。
次韵王适食茅栗
苏辙（宋代）

相从万里试南餐，对案长思苜蓿盘。
山栗满篮兼白黑，村醪入蓿半甜酸。
久闻牛尾何曾试，窃比鸡头意未安。
故国霜蓬如碗大，夜来弹剑似冯驩。
舍北野步
仇远（元代）

野步上西门，宽平又一村。
疏篱围古井，密树拥高坟。
家有田园乐，氓知守令尊。
因思兴废事，变灭似秋云。
颂一百则
释重顯（宋代）

要平不平，大巧若拙。
若指或掌，倚天照雪。
大冶兮磨砻不下，良工兮拂拭未歇。
别别，珊瑚枝枝撑著月。
送周大庆归省
王绅（宋代）

三月金陵花欲燃，胡为归兴忽翩翩。年来鹤发久违养，春满云翩未着鞭。

雨过匡庐千嶂净，风轻彭蠡片帆悬。清秋桂子飘香日，稳步蟾宫待子先。
钓台
俞桂（宋代）

不爱三公汉禄荣，一丝风月许多清。
只将节义高千古，岂钓人间利共名。
赠张绘秘教九题·诗匠
林逋（宋代）

诗流有匠手，万象片心通。
山落分题月，花摇刻句风。
劳形忘底滞，巧思出樊笼。
唐律如删正，斯人合立功。
次韵彦由见赠
释德洪（宋代）

华亭富文物，最后机与云。妙年翰墨场，唾手立奇勋。

万物鼻一垩，驰扫数挥斤。道人出尘者，一见过所闻。

置之缁衣林，玉石宛自分。能将霅溪昼，解追青龙氲。

超然劲高节，冰雪看此君。故应知见熟，玉骨久受熏。

天眼视浮俗，争奈空煎焚。我寻住山侣，识子吴江濆。

人生各有适，未易分黠嚚。风物亦自私，草木俱忻忻。

何当断岸坞，赓歌苍石垠。我诗无杰句，愧子才逸群。

此篇颇尚有，句意雅而文。把玩值清月，林影白纷纷。

高怀亦自放，岂以我辈云。君看功名事，真如过耳蚊。

行将挂社籍，莲沼开奇芬。劳君读此诗，正如莸与薰。
盘洲杂韵上 流瀑
洪适（宋代）

高坡势建瓴，触石惊涛沸。入耳转声清，庐峡参差是。
酬郭书记
赵文（宋代）

天将才调累君闲，新领仙除记室间。
半夜月寒眠未得，灯前草奏玉京山。
江岸闲步（此后壬申年作，在南安县）
韩偓（唐代）

一手携书一杖筇，出门何处觅情通。立谈禅客传心印，

坐睡渔师著背蓬。青布旗夸千日酒，白头浪吼半江风。

淮阴市里人相见，尽道途穷未必穷。
次韵寄野航
郭翼（元代）

十日不见华州掾，定是清迂在个边。青壁缘云题石阁，白沙留月系湖船。

娟娟酒落杯香细，闇闇梅堆雪色鲜。归来且乐岁年暮，何问他侬识《太玄》。
东原晚望答李鸿渐
高叔嗣（明代）

东原晚望草烟齐，久卧无心出路迷。
闲立秋风看木落，独行斜日听乌啼。
一官已谢於陵后，百亩才开莘野西。
此地故人应念我，逢人昨有数行题。
清远新开峡路南岑吴公命诗纪之
符锡（明代）

峡山束水半岭高，鲛鳄扬威风怒号。舟航颠顿莽无所，漂溺民命轻鸿毛。

呜噫嘻峡山之险兮，羊肠折版莫与并，开辟以来无路行。

大椎控石煅以火，介然坦道疑天成。君不见南樯北舵日相竞，夜度飞来了不惊。

读书高台谁勒铭，神功禹迹不可绝，湛湛寒江流颂声。
题砚水
曾会（宋代）

落笔重重见险津，不堪凭仗洗埃尘。
无波浪处生波浪，愁杀孤帆过海人。
并州道中
杜牧（唐代）

行役我方倦，苦吟谁复闻。戍楼春带雪，边角暮吹云。

极目无人迹，回头送雁群。如何遣公子，高卧醉醺醺。
题十里塘夜景
杨万里（宋代）

物色当秋半，登临更夜阑。
山光倒眠水，水影上摇山。
宿鹭都飞去，渔人独未还。
老夫与明月，分割一清湾。
乌夜啼
郭世模（宋代）

碧烟障楼天欲暮，飞乌夜集芜城戍。
云外毕逋衔尾来，月明腷膊同枝语。
楼中有人辍机杼，玉笙怨咽凝江雾。
惆怅幽栖夜未阑，桂树秋风兰叶露。
坟墓第一百三十九
文天祥（宋代）

别离已五年，不及祖父茔。
霜露晚凄凄，痛哭松声回。
题将军游骑卷
王慎中（明代）

青青细草满平原，故将飘零马足闲。春日朱楼垂首过，暮云赤足独身还。

偏裨各散他门下，歌舞尽销旧帐间。明月雕弓闲在臂，不忘挂箭出天山。
送庐陵宰黄伯庸赴召
杨万里（宋代）

君寄梅花道别肠，我攀官柳送归艎。
东都循吏似名茂，南浦诗人更姓黄。
白鹭青原留惠爱，苍苔红药入篇章。
故人若问诚斋叟，化作沙鸥弄夕阳。
感秋
汪莘（宋代）

秋水无尘浸碧虚，风前一叶故飞飞。
潇湘帝子何时降，立尽斜阳未肯归。
闲佩仙瓢到柳汀，柳边一点酒旗星。
斜阳欲落无人惜，空有烟林作画屏。
行到篱边菊已黄，相逢不改旧时香。
自怜失意秋风后，犹为寒花一举觞。
不须龟筮此生休，死去无心更出头。
莫说竹篱茅舍事，丹枫一树正悲秋。
独步荒山日欲昏，数声乾苇过游魂。
重岗复涧穿难尽，恍惚随人月一痕。
陕下厉玄侍御宅五题。濯缨溪
姚合（唐代）

旧山宁要去，此有濯缨泉。晓景松枝覆，秋光月色连。

行寻屐齿尽，坐对角巾偏。寂寂幽栖处，无妨请俸钱。
睡 其一
徐积（宋代）

睡入净域居，梦有殊方乐。不须汎海装，去采神仙药。

手辟黄金阙，足踏巨鳌壳。更作西方行，真到昆崙脚。
题沈东美员外山池
綦毋潜（唐代）

仙郎偏好道，凿沼象瀛洲。鱼乐随情性，船行任去留。

秦人辨鸡犬，尧日识巢由。归客衡门外，仍怜返景幽。
秋日登楼眺望
李曾伯（宋代）

徙倚上危梯，云空望眼迷。
雁声秋信北，鸦背夕阳西。
岸远舟逾小，水高山陡低。
家乡天际是，何日赋归兮。
同敬之裕之游水谷分韵赋诗得荷风送香气五字 其一
刘昂霄（元代）

招提有胜践，日暮一经过。何物媚游人，微风动池荷。
予久客思归以秋光都似宦情薄山色不如归意浓
仇远（元代）

人寄天地间，官爵寄所寄。
所寄本傥来，得丧亦常事。
何哉浅丈本，以此芥胸次。
达人视为轻，譬彼摴蒲戏。
役满须过更，代者乃未至。
故乡隔太湖，一舸归甚易。
秋高山骨露，始见松竹翠。
依依古梅村，是中有深意。
贤者之孝二百四十首·蔡邕
林同（宋代）

自非易寒暑，示始解衣襟。
不谓母疾久，三年惟一心。
秋夜梁七兵曹同宿二首
钱起（唐代）

一笑不可得，同心相见稀。摘菱频贳酒，待月未扃扉。

星影低惊频，虫声傍旅衣。卑栖岁已晚，共羡雁南飞。

好欲弃吾道，今宵又遇君。老夫相劝酒，稚子待题文。

月下谁家笛，城头几片云。如何此幽兴，明日重离群。
孙耘老惠龙尾砚漆烟墨报以二诗 其一
周紫芝（宋代）

自喜新交得管城，政愁无地唤陶泓。孙郎不惜分龙尾，付与诗人了一生。
次韵石七三六言七首
黄庭坚（宋代）

从来不似一物，妄欲贯穿九流。
骨硬非黄閤相，眼青见白蘋洲。
赠朝鲜进士金山泉 其一
李璋煜（清代）

高斋响檐溜，庭树生春风。繄予二三子，苔异岑则同。

君乘果下二，入门气冲融。汉仪制仍古，秦语译难通。

挥毫传四座，奋迅如旋蓬。壮年文采绚，簪裾世业崇。

乃兄玉堂选，持被勤在公。晤言幸良觌，藻咏凌秋空。

感兹发遐想，神游东海东。
赋得妾薄命
杜审言（唐代）

草绿长门掩，苔青永巷幽。宠移新爱夺，泪落故情留。

啼鸟惊残梦，飞花搅独愁。自怜春色罢，团扇复迎秋。
读易
欧阳修（宋代）

莫嫌白发拥朱轮，恩许东州养病臣。
饮酒横琴销永日，焚香读易过残春。
昔贤轩冕如遗屣，世路风波偶脱身。
寄语西家隐君子，奈何名姓已惊人。
西湖早春
释行海（宋代）

多时不向柳边来，每个幽亭坐一回。
春哢未容莺燕闹，芳心犹待杏桃开。
飘摇水面渔舟稳，宛转风前玉笛哀。
太乙清都五云表，冷香空锁御园梅。
怀王辰若夫人
彭琬（清代）

湖上烟生碧树枝，柴扉昼掩落花时。何当得睹双星貌，空羡擎来道韫诗。

曲径茶香留夜月，朱栏鸟下看围棋。三春风雨愁深浅，病骨支离无限思。
满江红·仙姥来时
姜夔（宋代）

仙姥来时，正一望、千顷翠澜。旌旗共、乱云俱下，依约前山。命驾旗龙金作轭，相从诸娣玉为冠。向夜深、风定悄无人，闻佩环。
神奇处，君试看。奠淮右，阻江南。遣六丁雷电，别守东关。却笑英雄无好手，一篙春水走曹瞒。又怎知、人在小红楼，帘影间。
御苑采茶歌十首
熊蕃（宋代）

修贡年年采万株，只今胜雪与初殊。
宣和殿里春风好，喜动天颜是玉腴。
寄巴陵杨明府乞君山茶次东坡和蒋夔寄茶韵
秦武域（清代）

人生饮啄无非缘，百年遇合随所便。粗粝腐儒饱即可，谁能水陆穷芳鲜。

独怜有好渐成癖，嫩蕊活火烹新泉。日铸郑宅昔曾试，碧瓯玉乳浮花圆。

一自买舟下南楚，便如渴鲸思吸川。二月雷动蓓蕾结，家家摘取当新筵。

岳州黄翎品最上，浥湖注目遥生涎。几叶润喉破烦闷，陋他蜡面膏须研。

巴陵神君治第一，君山贡物如当年。拣选金芽献天子，王公次及谁能先。

而我独为乞少许，但搜拙句无须钱。殷勤烦君倒筐笥，白绢三道斜封缠。

寄到山家百拜受，肯付稚子姜盐煎。江上清风朗月夜，七碗啸傲凌前贤。

陆羽卢仝今已矣，后之来者谁媸妍。诗成亟写博君笑，珍重他日还相镌。
南乡子 其四 送友人刘仲泽北归
张弘范（元代）

烟草入重城，马首关山接去程。几度留君留不住，伤情，一片秋蝉雨后声。

无语泪纵横，别酒和愁且强倾。后会有期须记取，叮咛，莫负中秋夜月明。
秋郊有怀
陆游（宋代）

秋山瘦益奇，秋水浅可涉。
出城西风劲，拂帽吹脱叶。
新霜拆栗罅，宿雨饱豆荚，枯柳无鸣蜩，寒花有穿蝶。
郊行得幽旷，颇觉耳目惬。
断云北山来，欣然与之接。
挂冠易事尔，看镜叹勋业。
永怀桑乾河，夜渡拥马鬣。
送赵公远往建康
张元干（宋代）

王孙朝谒去，功业叹流年。强项今三已，栖迟未九迁。

笑谈曾击贼，谋略合临边。秋雨长干路，归时且著鞭。
秋日西望
宋祁（宋代）

晚襟清旷属层楼，摇落乾坤共作秋。
正为中山存阙意，得无平子侧知愁。
立冬
陆文圭（元代）

旱久何当雨，秋深渐入冬。
黄花犹带露，红叶已随风。
边思吹寒角，村歌相晚舂。
篱门日高卧，衰懒愧无功。
临江仙
杜安世（宋代）

太史占天云物好，初阳律合黄钟。日缠南极北郊风。雪花先柳絮，飞舞透帘栊。

圣运时和兼岁稔，歌欢处处皆同。簪声相庆晓光中。金炉红兽炭，一举寿杯空。
送鲁玉太博挽词三首
梅尧臣（宋代）

射策志何远，阖棺人共疑。
奠觞朋友去，泣血母兄悲。
雾气窗间尽，车声户外知。
玉楼成作记，此语可能欺。
仰山祠
李龙高（宋代）

补之声价塞江湖，似此村梅笔甚都。
近代残缣零落尽，山灵犹解宝藏无。
默诵
宋庠（宋代）

虚名三纪玷王朝，晚岁刚肠万虑销。
笃学自依袁伯业，醒狂谁比盖宽饶。
将旄烛日逢兵偃，隐谷连云负客招。
白首报恩虽竭节，拟留馀力事耕樵。
有所思
顾野王（南北朝）

贱妾有所思，良人久征戍。笳鸣塞城表，花开落芳树。

白登澄月色，黄龙起烟雾。还闻雉子斑，非复长征赋。
戏赠杜甫
李白（唐代）

饭颗山头逢杜甫，顶戴笠子日卓午。
借问别来太瘦生，总为从前作诗苦。
乙丑元日大雪，自饮自醉，遂呼王山人过尚
徐渭（明代）

元日独酌不成酡，穿林唤客雪中过。
三百六旬又过矣，四十五春如老何。
帻软渐知簪发少，兴豪那计酒筹多。
小园风景偏宜雪，缀柳妆梅有许窠。
车鼓
陈学圣（清代）

岁稔时平乐事多，迎神赛社且高歌。哓哓锣鼓无音节，举国如狂看火婆。
九日同驹父作
洪朋（宋代）

已约龙沙看江浪，更从宝塔上晴空。萧萧雨堕兹游阻，靡靡秋残吾道穷。

不见江州竹叶酒，空馀彭泽菊花丛。去年此日尤萧瑟，两地相思目断中。
湖上寓居杂咏十四首 其五
姜夔（宋代）

辇路垂杨两行栽，苑门秋水欲平阶。朝朝南望宫云起，白鸟一双山下来。
船板床
李梦阳（明代）

船板胡在兹，而我寝其上。
情知非江湖，梦寐亦风浪。
夏
杨万里（宋代）

四月以后五月前，麦风槐雨黄梅天。君王若道嫌五月，六月炎蒸又何说。

水精宫殿冰雪山，芙蕖衣裳菱芡盘。老农背脊晒欲裂，君王犹道深宫热。
送人游闽越
法振（唐代）

不须行借问，为尔话闽中。海岛阴晴日，江帆来去风。

道游玄度宅，身寄朗陵公。此别何伤远，如今关塞通。
题墨兰赠尹月三
陶澍（清代）

虎头画法古无比，今之画者恍惚似。烟墨数点出新意，勃勃清惚生绢底。

根荄故与众卉殊，不俗之气如吾子。持归张向画屏前，秋来好梦湘江水。
同永叔赠沈博士
刘敞（宋代）

我不识醉翁亭，又不闻醉翁吟。但见醉翁诗，爱彼绝境逢良琴。

上多高峰下流泉，后有芳草前茂林。玄猿黄鹄翩翻共悲鸣兮，白云翠霭倏忽而阳阴。

此间真意不可尽，未遇知者犹荒岑。醉翁昔时逃世纷，恋此酩酊遗朝簪。

心虽独醒迹弥晦，举俗莫得窥浮沈。迩来十年定谁觉，独沈夫子明其心。

写之丝桐寄逸赏，曲度寥落含高深。绝调众耳多不省，醉翁一闻能别音。

乃知精识自有合，何必相与凌崎嵚。伯牙钟子期，目击意已歆。

蓬莱三山荡析不可见，惟有水仙之操传至今。安知后世万千岁，此地不为水火侵。

但存君诗与君曲，虽远犹可期登临。沈夫子，与醉翁，斯言至悲君更寻。
宫词 其七十六
王圭（唐代）

内库从头赐舞衣，一番时样一番宜。才人特地新装束，生色春衫画折枝。
拟古五杂组诗
范云（南北朝）

五杂组。
会涂山。
往复还。
两崤关。
不得已。
孀与鳏。
中和堂
韦骧（宋代）

秋阳远泛秋山色，越峤连云耸深碧。廓然千里会一堂，势压全吴迥无敌。

古今贵耳不贵目，方丈蓬莱徒记籍。安知严丽非壶中，登览浑疑脱尘迹。

芙蓉耐霜红两行，杉桧凌空翠千尺。捲帘樽俎当清风，大白一飞群虑释。

烨烨辉光生旧榜，公以中和乐邦职。又钦德操必有邻，朝夕堂阴看七石。
江城子·夕阳低尽柳如烟
周紫芝（宋代）

夕阳低尽柳如烟。淡平川。断肠天。今夜十分，霜月更娟娟。怎得天如天上月，虽暂缺，有时圆。断云飞雨又经年。思凄然。泪涓涓。且做如今，要见也无缘。因甚江头来处雁，飞不到，小楼边。
佛鉴和尚赞
释子益（宋代）

雨过五峰，云横玉几。
日面月面，只这便是。
道是佛鉴，舌拄梵天。
道非佛鉴，眉毛拖地。
更言两对君王，三奉诏旨。
看来元是阴平界上雍师波，谁不识你。
华首台东溪水岩
黎延祖（明代）

东溪飞瀑转如瑰，石激泉声响万山。却爱野花閒白昼，愿随流水住山间。
沁园春
吕渭老（宋代）

复把元宵，等闲过了，算来告谁。整二年三岁，尊前笑处，知他陪了，多少歌诗。岂信如今，不成些事，还是无聊空皱眉。争知道，冤家误我，日许多时。

心儿。转更痴迷。又疑道、清明得共伊。但自家晚夜，多方遣免，不须烦恼，雨月为期。用破身心，博些欢爱，有后不成人便知。从来是，这风流伴侣，有分双飞。
次韵十绝·赴会
楼钥（宋代）

幸身未老已先闲，到处时时尽醉还。
更欲相邀莲社客，共寻精舍上孱颜。
春半即事
舒邦佐（宋代）

春来晴景少，昼夜已平分。
寒锁花藏莟，风微水皱纹。
端成空识字，谁可共论文。
惟有铜炉在，时拈柏子焚。
颂古二十首
释了一（宋代）

清源佛法意如何，米价酬来老太婆。
眨上眉毛行大道，莫於平地起风波。
高宗郊祀前庙朝享太庙三十首
真宗（宋代）

于皇上天，钦哉成命。
集于冲人，丕承列圣。
爰熙紫坛，于庙告庆。
肸乡潜通，休祥荐应。
伤寒论·序
张仲景（两汉）

论曰：余每览越人入虢之诊，望齐侯之色，未尝不慨然叹其才秀也。怪当今居世之士，曾不留神医药，精究方术，上以疗君亲之疾，下以救贫贱之厄，中以保身长全，以养其生;但竞逐荣势，企踵权豪，孜孜汲汲，惟名利是务，崇饰其末，忽弃其本，华其外而悴其内，皮之不存，毛将安附焉。卒然遭邪风之气，婴非常之疾，患及祸至，而方震栗，降志屈节，钦望巫祝，告穷归天，束手受败。赍百年之寿命，持至贵之重器，委付凡医，恣其所措。咄嗟呜呼，厥身已毙，神明消灭，变为异物，幽潜重泉，徒为啼泣。痛夫，举世昏迷，莫能觉悟，不惜其命，若是轻生，彼何荣势之云哉。而进不能爱人知人，退不能爱身知己，遇灾值祸，身居厄地，蒙蒙昧昧，蠢若游魂。哀乎，趋世之士，驰竞浮华，不固根本，忘躯循物，危若冰谷，至于是也。

余宗族素多，向余二百，建安纪年以来，犹未十稔，其死亡者，三分有二，伤寒十居其七。感往昔之沦丧，伤横天之莫救，乃勤求古训，博采众方，撰用《素问》九卷、八十一难、阴阳大论、胎胪药录，并平脉辨证，为《伤寒杂病论》，合十六卷，虽未能尽愈诸病，庶可以见病知源，若能寻余所集，思过半矣。

夫天布五行，以运万类，人禀五常，以有五藏，经络府俞，阴阳会通，玄冥幽微，变化难极，自非才高识妙，岂能探其理致哉。上古有神农、黄帝、歧伯、伯高、雷公、少俞、少师、仲父，中世有长桑、扁鹊，汉有公乘、阳庆及仓公，下此以往，未之闻也，观今之医，不念思求经旨，以演其所知，各承家技，始终顺旧，省疾问病，各在口给。相对斯须，便处汤药，按寸不及尺，握手不及足，人迎趺阳，三部不参，动数发息，不满五十，短期未知决诊，九候曾夫仿佛，明堂阙庭，尽不见察，所谓窥管而已。夫欲视死别生，实为难矣。孔子云：“生而知之者上，学则亚之，多闻博识，知之次也。”余宿尚方术，请事斯语。
红梅
石延年（宋代）

梅好唯伤白，今红是绝奇。
认桃无绿叶，辨杏有青枝。
烘笑從人赠，酡颜任笛吹。
未应娇意急，发赤怒春迟。
拟古诗十二首 其二
韦应物（唐代）

黄鸟何关关，幽兰亦靡靡。此时深闺妇，日照纱窗里。

娟娟双青深，微微启玉齿。自惜桃李年，误身游侠子。

无事久离别，不知今生死。
丙戍正月部兵赴南宁道中杂韵 其六
符锡（明代）

蛮徼缠妖气，王师蔽海濆。君看旗旐举，白昼起风云。
更号也野题句
魏定一（清代）

山水园林寄此身，闲人号野慕前人。钓鱼竿外殊无事，种树书中别有春。

松径竹溪安用画，牧童田父可相亲。良朋漫索诗文稿，未许浮名易性真。
偈颂一百二十三首
释崇岳（宋代）

万法是心光，诸缘惟性晓。
本无迷悟人，只要今日了。
送从子令宪西归
魏了翁（宋代）

弟兄亲友剑南州，别思如山浩不收。
家问稀疏人迹绝，眼明从子慰羁愁。
颂古一百首
释智愚（宋代）

青牛仙去不虚传，常用虚中落断边。
自是一生多蹇薄，夜深犹产古皇前。
秋怀十首
张耒（宋代）

飘风激浮云，飞雨来若注。
絺衣逼新凉，感此岁云暮。
高堂有华簟，坐觉颜色故。
人情随炎凉，兴废一何屡。
鲜鲜中庭菊，华叶日敷布。
可怜摇落中，尔独傲霜露。
官闲随俗念，岁晚无欢趣。
惟与青山期，晴明蹑芒履。
九日
韦应物（唐代）

今朝把酒复惆怅，忆在杜陵田舍时。

明年九日知何处，世难还家未有期。
又和答并叙别
韦骧（宋代）

风骞绣额炉香转，江照金樽宿霭收。尘客轻装渡寒水，主人佳句压清秋。

自忘远驭瘏兼病，岂顾閒书沈与浮。回首高城空企望，驰情无算不堪筹。
句
欧阳鈇（宋代）

心清时自暑。
罗汉系南长老
刘弇（宋代）

诸方喉舌卷舂容，直指慈幢信长雄。翳尽全开扪海月，清多平长洗天风。

相望震旦传衣后，别寄西儿妙斲中。好把沃洲论五老，冁然重此得支公。
九日三首
苏辙（宋代）

解衣换村酒，酒薄不须嫌。
节到勿空过，杯行且强拈。
得闲身尚健，适意事难兼。
醉卧南窗日，谁知酸与甜。
张纠惠吴洞簦
邹浩（宋代）

茶选修仁方破碾，簦分吴洞忽当筵。君谟远矣知难作，试取一瓢江水煎。
百字令 草堂春社，旧燕重来
杨瑾华（清代）

几番花信，又匆匆春社，廉纤微雨。岑寂草堂清梦醒，袅尽沉烟篆缕。

斗草心慵，停针意倦，旧燕来庭户。雕梁栖稳，呢喃似话离绪。

对此佳境良辰，开筵相赏，醉后联新句。九十韶光春正媚，姹紫嫣红无数。

波暖银塘，草薰绮陌，又近清明序。萍踪才定，客尘今喜浣去。
送谢大城南还游集禧观寄谢大得箕字
刘攽（宋代）

骤雨堕河汉，烈风振南箕。秋阴变萧爽，重此田野期。

森木蔽严籞，交流会清池。幽鹭起丰草，鸣蝉嘒乔枝。

客车忽已远，樽酒难重持。谁令语言适，深作别后思。

夕霁归马轻，叩户仙真祠。羽人披衣笑，官殿凉参差。

黄鹄自飞来，青竹方可骑。相从岂无术，望君隔前陂。
续十虫吟 其一
舒岳祥（宋代）

虫有搏蝇虎，似蟢无网罟。群蝇争嘬时，潜身入其聚。

蝇初玩其小，突然能攫取。生擒加面缚，不辨头翅股。

蝇为人所憎，同欲畀兹虎。其奈彼实繁，日食能几许。
游长安诸寺联句。靖恭坊大兴善寺。圣柱联句
段成式（唐代）

天心惟助善，圣迹此开阳。 ——段成式

载恐雷轮重，縆疑电索长。 ——张希复

上冲挟螮蝀，不动束锒铛。 ——段成式

饥鸟未曾啄，乖龙宁敢藏。 ——张希复
庚午中秋书怀
徐基（清代）

月色明画昼，溶溶照客窗。弄花堪作伴，对影喜成双。

壮志随时易，雄心惜酒降。所思千万种，金数付沧江。
颂古五十三首
释文礼（宋代）

天地同根物一体，大夫曾举向南泉。
庭前指出花如夜，几个亲曾到槛前。
次韵薛奉常以诗送瑞荷花并图而花与图俱不至 其二
许及之（宋代）

昨梦前尘假合来，刻舟求剑记莲栽。花图诗卷闻乌有，犹望荷花旧处开。
题晰上人贾岛诗卷
李洞（唐代）

贾生诗卷惠休装，百叶莲花万里香。

供得半年吟不足，长须字字顶司仓。
废宫
释永颐（宋代）

渺渺笙歌散石筵，霓旌吹断纲蛛悬。
经年不锁青鸾殿，野鹤飞来玉几前。
吴六合道原席上
韦骧（宋代）

单舸西来六月初，偶逃远役且踌躇。幽寻古寺情怀放，高会虚堂暑气除。

地主延留情已厚，故人邂逅乐何如。回头陈迹无寻处，姓字閒于壁上书。
湖南秋兴
岑徵（明代）

一雁下平芜，天空楚月孤。西风吹叶落，秋色在南湖。

欲学长沙傅，投书屈大夫。三湘哀怨地，怀古独踌蹰。
赠久轩提刑江东二首
汤汉（宋代）

向来廷静伟堂堂，不负西山与紫阳。
尽道拾遗当召黯，不应甭诏久烦滂。
真儒事业谁能测，忧国忠纯不谩狂。
一上蓬莱盾云海，细毡归去论虞唐。
烧丹示道流
陆游（宋代）

昔烧大药青牛谷，磊落玉床收箭镞。
扶桑朝暾谨火候，仙掌秋露勤沐浴。
带间小瓢鬼神卫，异气如虹夜穿屋。
点成黄金弃山海，挥手人间一裘足。
明年服丹径仙去，洞庭月冷吹横玉。
相逢只恐惊倒君，毛发毵毵垂地绿。
孟夏访香吏不值用皎然访陆鸿渐韵
赵莲（清代）

苍然天欲暮，一路见桑麻。密树藏栖鸟，空潭聚落花。

问奇频载酒，独往竟忘家。叩户无人应，柴门傍水斜。
和杨弘微春日曲江南望
武元衡（唐代）

迟景霭悠悠，伤春南陌头。暄风一澹荡，遐思几殷优。

龙去空仙一，鸾飞掩妓楼。芳菲馀雨露，冠盖旧公侯。

朱戟千门闭，黄鹂百啭愁。烟濛宫树晚，花咽石泉流。

寒谷律潜应，中林兰自幽。商山将避汉，晋室正藩周。

黍稷闻兴叹，琼瑶畏见投。君心即吾事，微向在沧洲。
桂林
陶弼（宋代）

青罗江水碧连山，城在山光水色间。
尽道宜人惟桂郡，骖鸾客至只思还。
江西道院集戊申四月九日得请补外初出国门宿
杨万里（宋代）

出却金宫入梵宫，翠微绿雾染衣浓。
三年不识西湖月，一夜初衣南涧锺。
藏室蓬山真昨戏，园翁溪友得今从。
若非朝士相追送，何处冥鸿更有踪。
送李公择
苏轼（宋代）

嗟予寡兄弟，四海一子由。
故人虽云多，出处不我谋。
弓车无停招，逝去势莫留。
仅存今几人，各在天一陬。
有如长庚月，到晓烂不收。
宜我与夫子，相好手足侔。
比年两见之，宾主更献酬。
乐哉十日饮，衎衎和不流。
论事到深夜，僵仆铃与驺。
颇尝见使君，有客如此不。
欲别不忍言，惨惨集百忧。
念我野夫兄，知名三十秋。
已得其为人，不待风马牛。
他年林下见，倾盖如白头。
德麟自南邑至酇相会作诗次其韵
李廌（宋代）

脂车欲入南山路，马首忽西真有数。
此生兀兀老江山，曩事纷纷过风雨。
君行岭上正穿云，我向津头欲呼渡。
石门秀绝冠荆楚，万壑千岩供指顾。
赴涧哀泉咽复流，出岫闲云散还聚。
遥应写怀远怜我，瘦马饥童傍江雾。
平时追随若形影，异县相望忽如许。
他年两翁各赋归，思山便可拏舟去。
居厚弟示和诗复课十首
刘克庄（宋代）

家事从今勿更关，山深林密且栖蟠。
白眉君秀闺门内，秃鬓余惭季孟间。
厚族肯分南舍阮，亢宗何减北州颜。
西山幸有薇堪采，免被人驱去复还。
临寂颂
释宗杲（宋代）

生也只恁么，死也只恁么。有偈与无偈，是甚么热大。
朱道人下世
黄庭坚（宋代）

桑户居然同物化，青灯犹在读书檠。
身如陌上狂风过，心似夜来新月明。